[Foto’s] Vyf dood ná mislukte transitorooftogFoto: Verskaf Vyf mense, onder wie vier verdagtes, is dood nadat lede van die polisie se misdaad-intelligensie-eenheid, die taakmag en die Valke ŉ transitorooftog naby Secunda gefnuik het. Kapt. Dineo Lucy Sekgotodi, woordvoerder van die Valke, het gesê hulle het Maandag inligting ontvang oor ŉ sindikaat wat glo beplan het om ŉ SBV-kontantwa te beroof. Die vermeende rowers is omstreeks 17:00 naby Secunda voorgelê en ŉ skietgeveg het tussen die beamptes en die verdagtes uitgebreek. “Vier verdagtes is op die toneel dood en vyf verdagtes is in hegtenis geneem.” Volgens Sekgotodi is twee verdagtes in die hospitaal opgeneem vir behandeling. “Een van dié verdagtes is reeds ontslaan en in aanhouding.” ŉ Polisiebeampte is intussen in ŉ motorongeluk tydens die skietery dood terwyl twee beamptes beseer is. Die beseerde beamptes is per helikopter na ŉ hospitaal geneem vir behandeling. “Daar is op die voertuie, ŉ AK47 en twee pistole beslag gelê,” het Sekgotodi gesê.